*Prijedlog*

Na temelju članka 42. stavka 1. Zakona o lokalnim porezima (»Narodne novine«, br.115/16, 115/16, 114/22 , 114/23, 152/24) te članka 30. Statuta Općine Kijevo (''Službeno glasilo općine Kijevo'' br. 15/18 ,18/18, 26/20 i 32/21), Općinsko vijeće Općine Kijevo na \_\_\_sjednici dana\_\_\_\_\_\_\_\_\_\_\_ 2025. godine donijelo je

**ODLUKA O LOKALNIM POREZIMA OPĆINE KIJEVO**

**I. OPĆE ODREDBE**

**Članak 1.**

Ovom odlukom utvrđuju se:

1. vrste lokalnih poreza koji se uvode za područje Općine Kijevo,

2. visina stope poreza na potrošnju,

3. visina poreza na nekretnine,

4. prijenos ovlasti za utvrđivanje i naplatu pojedinih lokalnih poreza na Ministarstvo financija,

 Poreznu upravu.

**Članak 2.**

Općinski porezi jesu:

1. porez na potrošnju
2. porez na korištenje javnih površina
3. porez na nekretnine

**II. VRSTE LOKALNIH POREZA**

***1. Porez na potrošnju***

**Članak 3.**

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

**Članak 4.**

(1) Obveznik poreza na potrošnju je pravna i fizička osoba koja pruža ugostiteljske usluge na području Općine Kijevo.

(2) Osnovica za obračun poreza na potrošnju je prodajna cijena pića po kojoj se piće proda u ugostiteljskim objektima, bez poreza na dodanu vrijednost.

**Članak 5.**

Porez na potrošnju plaća se po stopi od 3% na osnovicu iz članka 5. ove Odluke.

Utvrđenu obvezu poreza na potrošnju porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec. Utvrđenu obvezu porezni obveznik dužan je platiti do posljednjeg dana u mjesecu za prethodni mjesec.

***2. Porez na korištenje javnih površina***

**Članak 6.**

(1) Porez na korištenje javnih površina plaćaju pravne i fizičke osobe kojima je Općina Kijevo odobrila privremeno korištenje javne površine.

(2) Pod javnim površinama podrazumijevaju se površine u općoj upotrebi prema zemljišnoknjižnoj evidenciji kojima po posebnim propisima upravlja Općina Kijevo (ulice, trgovi, nogostupi, zelene površine, parkovi, parkirališta i dr.).

**Članak 7.**

Porez na korištenje javnih površina plaća se po stopi od 20% od iznosa zakupnine za tu površinu.

**Članak 8.**

Porez na korištenje javnih površina plaća se u roku od 15 dana od dana dostave rješenja o razrezu tog poreza.

***3. Porez na nekretnine***

Članak 9.

(1) Porez na nekretnine plaćaju sve pravne i fizičke osobe, koje su vlasnici nekretnina na dan 31. ožujka godine za koju se utvrđuje porez, na području Općine Kijevo.

(2) Nekretnina je svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju.

(3) Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje de prema Odluci o komunalnoj naknadi određuje koeficijent namjene za proizvodni ili neproizvodni poslovni prostor.

(4) Porez na nekretnine plaća se godišnje u iznosu od **2,00 EUR-a po četvornom metru** korisne površine u korist proračuna Općine Kijevo.

(6) Porez iz stavka 1. ovog članka plaća se u roku od 30 dana od dana izdavanja rješenja.

**Članak 10.**

(1) Obveznici poreza iz članka 9. ove Odluke dužni su do 31. ožujka godine za koju se utvrđuje porez poreznom tijelu prijaviti promjenu podataka bitnih za utvrđivanje obveze plaćanja poreza na nekretnine, a osobito promjenu obračunske površine nekretnine odnosno promjenu namjene nekretnine koja utječe na obračun poreza ili dokaze koji utječu na ostvarivanje uvjeta za oslobođenje od poreza na nekretnine.

**III. PRIJENOS OVLASTI I NADLEŽNA POREZNA TIJELA**

**Članak 11.**

(1) Poslovi u vezi s utvrđivanjem i naplatom poreza na potrošnju i poreza na nekretnine povjeravaju se Ministarstvu financija, nadležnoj ispostavi Porezne uprave.

(2) Poslove u vezi s utvrđivanjem i naplatom poreza na korištenje javnih površina obavlja Jedinstveni upravni odjel Općine Kijevo, u čijem je djelokrugu naplata lokalnih poreza.

**IV. PRIJELAZNE I ZAVRŠNE ODREDBE**

**Članak 12.**

(1) Stupanjem na snagu ove Odluke stavlja se izvan snage Odluka o općinskim porezima Općine Kijevo (Službeno glasilo Općine Kijevo'', br. /23).

(2) Svi postupci utvrđivanja i naplate općinski poreza započeti prema odredbama Odluke iz stavka 1. ovog članka, koji nisu dovršeni do stupanja na snagu ove Odluke, dovršit će se prema odredbama navedene Odluke.

**Članak 13.**

Ova Odluka objavit će se u „Službenom glasniku Općine Kijevo“, a stupa na snagu 01. siječnja 2025. godine.

**KLASA: 410-01/25-10/
URBROJ: 2182-15-01-25-**

**Kijevo, \_\_\_\_\_\_\_\_\_ 2025. godine**

**OPĆINA KIJEVO**

**OPĆINSKO VIJEĆE**

 **Predsjednik**

 **Stipe Maloča,v. r.**

**OBRAZLOŽENJE**

Hrvatski sabor je dana 13. prosinca 2024. godine donio Zakon o izmjenama i dopuni Zakona o lokalnim porezima (NN 152/2024) kojim se umjesto dosadašnjeg poreza na kuće za odmor uvodi porez na nekretnine.

Jedinice lokalne samouprave **dužne su** uvesti porez na nekretnine a mogu uvesti porez na potrošnju i porez na korištenje javnih površina.

Zakonom je definirano da je nekretnina svaka stambena zgrada ili stambeni dio stambeno-poslovne zgrade ili stan te svaki drugi samostalni funkcionalni prostor namijenjen stanovanju. Nekretninom se ne smatraju gospodarstvene zgrade koje služe samo za smještaj poljoprivrednih strojeva, oruđa i drugog pribora te nekretnine za koje se prema odluci o komunalnoj naknadi određuje koeficijent namjene za proizvodni ili neproizvodni poslovni prostor.

Odredbama članka 25. Zakona propisano je:

1. Porez na nekretnine plaćaju domaće i strane, pravne i fizičke osobe koje su vlasnici nekretnina na dan 31. ožujka godine za koju se utvrđuje porez.
2. Iznimno od stavka 1. ovoga članka, ako se ne može utvrditi vlasnik, porez na nekretnine plaća korisnik nekretnine određen prema odredbama propisa kojim se uređuje komunalno gospodarstvo.
3. Za novoizgrađene nekretnine obveza plaćanja poreza na nekretnine nastaje danom izvršnosti uporabne dozvole godine za koju se utvrđuje porez odnosno danom početka korištenja nekretnine koja se koristi bez uporabne dozvole
4. **Obveza plaćanja poreza na dohodak od iznajmljivanja kuća, stanova, soba** i postelja te objekata za robinzonski smještaj putnicima i turistima i organiziranja kampova prema odredbama propisa o porezu na dohodak, obveza plaćanja drugih poreza s osnove obavljanja djelatnosti te prijava prostora kao nekomercijalnog smještaja **nema utjecaja na utvrđivanje statusa nekretnine za potrebe utvrđivanja poreza na nekretnine.**

**Porez na nekretnine ne plaća se na nekretnine:**

1. koje služe za stalno stanovanje

2. koje se iznajmljuju na temelju ugovora o najmu za stalno stanovanje

3. javne namjene i nekretnine namijenjene institucionalnom smještaju osoba

4. koje se u poslovnim knjigama trgovačkih društava vode kao nekretnine namijenjene prodaji, ako je od dana unosa u poslovne knjige do 31. ožujka godine za koju se utvrđuje porez proteklo manje od šest mjeseci

5. preuzete u zamjenu za nenaplaćena potraživanja, ako je od dana preuzimanja do 31. ožujka godine za koju se utvrđuje porez proteklo manje od šest mjeseci

6. koje zbog proglašenja prirodnih nepogoda u određenom poreznom razdoblju nisu podobne kao stambeni prostor

7. u slučajevima kada se iz svih okolnosti može utvrditi da je onemogućena stambena namjena nekretnine

8. u vlasništvu jedinica lokalne samouprave koje se nalaze isključivo na teritoriju te jedinice lokalne samouprave

9. koje domaćinu određenom prema propisu kojim se uređuje ugostiteljska djelatnost služe za stalno stanovanje.

**Radi dokazivanja da se radi o nekretnini koja služi za stalno stanovanje, na koju se ne plaća porez na nekretnine, porezni obveznik dužan je na poziv poreznog tijela dokazati činjenicu stalnog stanovanja, pri čemu se činjenica stalnog stanovanja ne smatra dokazanom prijavom prebivališta na nekretnini.**

Porezno tijelo ( JUO Općine Kijevo) ovlašteno je prikupljati podatke potrebne za dokazivanje činjenice stalnog stanovanja od drugih osoba koje raspolažu tim podacima, a osobito od osoba koje raspolažu podacima o korištenju dijelova infrastrukture.

Predmetnim zakonom je propisano da je porez na nekretnine lokalni porez čiji se prihod dijeli:

1. 80 % udio jedinice lokalne samouprave na čijem se području nekretnina nalazi

2. 20 % udio jedinice područne (regionalne) samouprave na čijem se području nekretnina nalazi.

Visinu poreza na nekretnine u granicama određenim Zakonom **(od 0,60 do 8,00 eura/m)²** predstavničko tijelo jedinice lokalne samouprave propisuje svojom odlukom.

Prethodnim zakonom je utvrđena visina poreza na kuće za odmor u rasponu od 0,60 do 5,00 eura/m2 korisne površine kuće za odmor godišnje.

Odlukom o Općinskim porezima Općine Kijevo od 2023. godine utvrđen je porez na kuće za odmor od 2,00 eura/m2 godišnje **te se predlaže da porez na nekretnine ostane identičan porezu na kuće za odmor, a koji će iznositi 2,00 eura/m2.**

**Pripremila pročelnica**

**Ivana Ezgeta, mag.oec.**